આ ફિલ્મ જોનારી એક મહિલાએ ફિલ્મ પર પ્રતિબંધ લગાવવાની બાબતને અતિવાદ ગણાવ્યો છે. તો એક અન્ય મહિલાએ પણ ડેથ ઓફ સ્ટાલિનને પ્રદર્શિત કરવાની તરફદારી કરી છે. દર્શકો તરફથી પ્રતિક્રિયાઓ આવી રહી છે કે ફિલ્મમાં કંઈજ વાંધાજનક નથી. તેમ છતાં સ્ટાલિન સંબંધિત કોમેડી ફિલ્મના પ્રદર્શનને લઈને કોઈ અપ્રિય ઘટનાથી બચવા માટે પાયનિયર થિયેટરમાં પોલીસફોર્સની તેનાતીમાં વધારો કરવામાં આવ્યો છે. આ ફિલ્મના પ્રદર્શનને લઈને વૈચારીક મતભેદ અને અતિવાદની ફરિયાદ પણ કરવામાં આવી છે. સ્ટીવ બુસમી અને જેફ્રી તંબોર અભિનિત ફિલ્મ રશિયામાં ભવિષ્યમાં પ્રદર્શિત થશે કે નહીં તે હજી અનિશ્ચિત છે. ઈન્ટરફેક્સ ન્યૂઝ એજન્સીને સાંસ્કૃતિક બાબતોના પ્રધાને જણાવ્યું છે કે ફિલ્મના રશિયન વિતરક વોલ્ગાને આની જાણકારી આપી દેવામાં આવી છે. આ ફિલ્મ રશિયામાં ભવિષ્યમાં પ્રદર્શિત કરવામાં આવે કે નહીં તેના પર બાદમાં નિર્ણય લેવામાં આવશે.